Saint Pedro Poveda College Grade School Department HEKASI 6

Handout bilang 8

**Ang Mamamayang Pilipino ayon sa Saligang-Batas**

***Alam mo ba?***

*Mamamayan/Citizen* - Tawag sa taong kabilang sa isang samahan o bansa.

*Pagkamamayan/Citizenship*- Kalagayan ng isang tao at pagiging kasapi nito sa isang bansa o samahang

pampulitiko.

*Dayuhan/ Foreigner* - Mga naninirahan sa Pilipinas na may ibang pagkamamamayan.

*Sinu-sino ba ang mga mamayang Pilipino? Ako ba? Ikaw? Paano ba natin natutukoy na ang taong kausap o kakilala natin ay Pilipino? Basahin at unawain ang mga sumusunod na teksto upang malaman natin kung sino ba ang tunay na Filipino.*

***2 Uri ng Mamamayang Pilipino:***

* **Likas/*Natural born citizen*** – nakukuha ang pagkamamamayan ayon sa lugar ng kapanganakan o sa pagkamamamayan ng magulang.

2 Prinsipyong Pinagbabatayan ng Likas na Pagkamamayan:

-*JUS SANGUINIS* o Karapatan sa Dugo (ayon sa pagkamamamamayan ng magulang)

-*JUS SOLI o JUS LOCI* o Karapatan ng Lupa (ayon sa lugar ng kapanganakan)

* **Di-Likas/ *Naturalized citizen*** – dumadaan sa proseso ng batas bago makuha ang pagkamamamayan.

NATURALISASYON- pormal na paghingi ng pagkamamamayan ng isang dayuhan sa pamahalaan.

***Ang Likas na Mamamayan***

Mula sa **Saligang Batas 1987, Artikulo IV, Seksyon 1** makikita ang mga pamantayan ng pagiging isang mamamayan ng Pilipinas.

* Mga naging mamamayan ng Pilipinas sa panahon ng pagpapatibay ng SB 1987
* Ang ama at ina ay mamamayan ng Pilipinas
* Mga isinilang bago sumapit ang Enero 17, 1973 na ang mga ina ay piniling maging Pilipino na pagsapit sa tamang edad o legal age (18 taong gulang).
* Mga naging mamamayan ayon sa batas

***Paano magiging mamamayang Pilipino ang isang dayuhan?***

*Pwedi kayang maging mamamayang Pilipino ang isang dayuhan? Opo, pwedi silang maging Pilipino kung gusto nila. Ang isang dayuhan na gusting maging Pilipino ay dapat magtaglay ng mga sumusunod na katangian:*

1. 21 taong gulang sa araw ng pagdinig ng kaso

2. 10 taon na naninirahan ng tuloy-tuloy sa Pilipinas 5 taon lamang kung siya ay: nakapagpatayo ng industriya,

nakapag-asawa ng Pilipino, nanungkulan sa pamahalaan, at ipinanganak sa Pilipinas.

3. May mabuting ugali at reputasyon

4. Kinikilala at ginagalang ang Saligang Batas ng bansa.

5. Maipagkakapuri ang kanyang ugali sa kinabibilangang pamayanan.

6. May mga ari-arian sa Pilipinas, hanapbuhay at gawaing ayon sa batas

7. Nakakabasa at nakakasulat ng isang pangunahing wika ng Pilipinas.

8. Ang mga anak ay nasa paaralan at nag-aaral ng kasaysayan, pamahalaan, at sibika ng Pilipinas.

***Mga maaaring maging Dahilan para hindi maging naturalisadong Pilipino ang isang dayuhan :***

1. Napatunayang gumamit ng dahas sa pagkamit ng kagustuhan.

2. Nahatulan ng kasalanang kaugnay ng moralidad.

3. Lantarang sumasalungat sa kagustuhan ng pamahalaan.

4. Hindi naniniwala sa kaugalian at tradisyong Pilipino.

5. Sumasang-ayon sa poligamya.

6. Siya ay mamamayan ng bansang hindi nagkakaloob ng naturalisasyon sa mga Pilipinong naninirahan doon.

***Dual Citizenship o Dalawahang Pagkamamamayan***

Ang isang mamamayan ay maaaring magkaroon ng dalawahang pagkamamamayan o dual citizenship status sa bisa ng *Republic Act 9292*. Ang batas na ito ay nagkakaloob muli ng pagka-Pilipino sa mga likas na Pilipino o *natural born citizen* na naging *naturalized citizen* ng ibang bansa. Maaaring maibalik o maging mamamayang Pilipino muli sa pamamagitan ng paghahain ng petisyon sa *Bureau of Immigration and Deportation o BID* ng Pilipinas. Sila ay muling manunumpa o magsasagawa ng *oath of allegiance* sa bansang Pilipinas.

**Isipin mo:**

**Papayag ka ba na ang lahat ng mga dayuhan sa ating bansa ay gawing mga Pilipino?**

**Sang-ayon ka ba sa dual citizenship act? Bakit?**

**Kung ikaw ay likas na mamamayan ng Pilipinas na nabigyan na ng pagkamamamayan ng ibang bansa, pipiliin mo bang muling maging Pilipino? Bakit?**

**Dapat bang mahalal sa mga posisyong pambayan ang isang banyaga? Bakit?**

**Paano mo mapangangalagaan ang iyong pagiging mamamayang Pilipino?**

***Sangguniang aklat:*** *Ang Pilipinas sa Nagbabagong Mundo, 200-201, at 203-204; Sanlahi, 243*

Pagsasanay at Pagpapahalaga:

Sabihin kung ang mga sumusunod na halimbawa ay mamamayang ***Likas*** o ***Naturalisado***. Isulat sa patlang ang iyong sagot.

\_\_\_\_\_\_\_\_\_\_\_\_\_\_\_\_1. Si Gian ay ipinanganak sa Baguio. Ang kanyang mga magulang ay kapwa Pilipino.

Lumipat sila sa Italy at doon tumira ng matagal. Bumalik sila sa Pilipinas upang

manirahan dito. Ano ang uri ng pagkamamayan ni Gian?

\_\_\_\_\_\_\_\_\_\_\_\_\_\_\_\_2. Si William ay isang Tsino. Nagpasya siyang magtayo ng negosyo sa Pilipinas at napaunlad

naman niya ito. Siya ay nagkaasawa ng Pilipina at nagkaanak dito sa Pilipinas. Ano ang

uri ng pagkamamayan ni William?

\_\_\_\_\_\_\_\_\_\_\_\_\_\_\_\_3. Si Anna ay ipinanganak sa Maynila. Ang kanyang mga magulang ay parehong

mamamayan ng Espanya. Matagal na silang naninirahan sa Pilipinas. Ano ang uri ng

pagkamamayan ni Anna?

\_\_\_\_\_\_\_\_\_\_\_\_\_\_\_\_4. Si Bea ay ipinanganak sa Switzerland. Ang kanyang ina ay isang Pilipina at ang ama ay

isang Swiss. Naninirahan sila dito sa Pilipinas. Ano ang uri ng pagkamamamayan ni Bea?

\_\_\_\_\_\_\_\_\_\_\_\_\_\_\_\_5. Ang tatay ni Geraldine ay Ilokano at ang nanay naman niya ay Waray. Ipinanganak siya

sa Nueva Ecija. Ano ang uri ng pagkamamamayan ni Geraldine?